阿積士新總監欽點 坦哈格有望回巢
2024年04月29日 14:00
東網電視
更多新聞短片
坦哈格喺荷蘭仍然有市場。(Getty Images)
曼聯領隊坦哈格帥位不穩,盛傳曼聯將喺夏天另覓新帥,不過坦哈格亦唔愁出路,據荷蘭傳媒爆料,阿積士新總監高爾斯將坦哈格視為頭號目標,希望佢回巢重建阿積士。
高爾斯喺3月份原本出任阿積士CEO,但上任後即爆出疑似就阿積士股票做內幕交易,結果被停職,提交證據後早前「降級」以總監身份加盟,而且負責物色新帥,代替季尾約滿嘅雲斯捷。荷蘭著名記者Marcel van der Kraan爆料,坦哈格係高爾斯最大目標,尤其曼聯好可能喺球季完結後將佢炒魷,阿積士將會即刻出手搶人。
高爾斯喺2000年成立嘅體育娛樂集團SEG,正正就係坦哈格囝囝任職分析師嘅公司,曼聯喺坦哈格上任後即建立密切關係,包括幫曼聯簽入海倫,季初就一度爆出涉及利益衝突嘅指控。高爾斯想將坦哈格帶返阿積士,似乎唔係空穴來風。